text: Niels-Kristian Iversen vinder VM-grandprix i Polen
  02 oktober 2016 kl. 06.32
  Esbjerg-køreren Niels-Kristian Iversen leverede flot speedwaykørsel lørdag aften og vandt VM-grandprixet i polske Torun.
  Niels-Kristian Iversen har haft en svær start på grandprix-serien i denne sæson - men i de to seneste løb er det hele vendt rundt.
  Hjælp fra en mental coach og en ekstra indsats til træning på banen har nu vist sig at have effekt for Esbjerg-køreren, der er tilbage, hvor han ønsker at være.
  - Nu er jeg tilbage og øverst på podiet. Det er bare fantastisk, sagde en lykkelig og stolt Niels-Kristian Iversen lørdag aften efter sejren i Polen.
  Inden det sidste VM-grandprix i denne sæson, som køres 22. oktober i  Melbourne i Australien, har Niels-Kristian Iversen kun tre point op til svenske Fredrik Lindgren på ottendepladsen.
  Det er de otte bedste kørere, som automatisk får en plads i næste års serie. Sidste år blev Esbjerg-køreren nummer to ved grandprixet i Melbourne.
  It takes alot to wipe the smile of my face tonight 🎅😉🏆 #SpeedwayGP #TorunSGP
  
  